ANC verwerp omkopery-gerugte | Maroela Media
Die ANC het gerugte ontken dat Sipho Tandani, burgemeester van Ndlambe in die Oos-Kaap, by omkopery betrokke is.
Die Dispatch Online het Donderdag berig Tandani het glo 'n winsgewende kontrak aan 'n hardewarewinkel aangebied om private skuld van R92 000 te vereffen. Hy het glo verlede jaar die skuld aangegaan om verbeterings aan sy huis in Station Hill aan te bring.
Twintig ANC afgevaardigdes het Dinsdag Tandani ondersteun toe hy voor die party ontken het dat hy 'n kontrak aan Builders Trader aangebied het in ruil dat sy skuld vereffen word.
Die bewering is op 18 April deur Rory McNelis, Builders Trader se direkteur, in 'n beëdigde verklaring gemaak tydens 'n sekwestrasieaansoek. McNelis sê in sy verklaring hy het die aanbod van die hand gewys en sy prokureur opdrag gegee om regstappe te doen in 'n poging om die geld terug te kry.
Die DA in Ndlambe het die sekwestrasiedokumentasie aan die polisie oorhandig. Die polisie het 'n ondersoek na beweerde korrupsie van stapel gestuur.
Scara Njadayi, die ANC se streeksekretaris, beskryf die bewering as "ernstige politiese aantygings".
Hy sê na die vergadering met Tandani, is die ANC se leiers tevrede dat Tandani en die party "korrupsievry" is.
Volgens Njadayi het Tandani intussen twee lenings bekom en die geld aan Builders Trader terug betaal.
Die ANC-ringkoppe hoef nie te besluit of hul kameraad skuldig is aan omkopery al dan nie. Laat die hof dit maar bepaal.